SA’ners boos vir Meghan MarkleMeghan Markle, die hertogin van Sussex, tydens ‘n besoek aan die Universiteit van Johannesburg. (Foto: Michele Spatari/AFP) Meghan Markle, die hertogin van Sussex, is dalk no. 1 op die podsendingsplatform Spotify, maar klaarblyklik nie in baie Suid-Afrikaanse Twitter-gebruikers se harte nie. Die hutsmerk #VoetsekMeghan het die afgelope naweek voorgeloop nadat die hertogin Suid-Afrikaners woedend gelaat het oor kommentaar wat sy oor Suid-Afrika in die première-episode van haar langverwagte nuwe podsendingreeks, Archetypes, gemaak het. Markle is aanlyn daarvan beskuldig dat sy bederf en eiegeregtig klink en Suid-Afrika en sy mense verkleineer, ondanks die feit dat sy en haar man, prins Harry, volgens hul toesprake en opmerkings in die media hul tyd in dié land geniet het. Maroela Media het vroeër berig dat Markle verlede Dinsdag in dié podsending-episode met haar eerste gas en vriendin, die tennisster Serena Williams, gesels het oor haar en haar man se toer na Suid-Afrika in 2019. Die eerste episode van Markle se podsending is verlede week op Spotify bekendgestel. (Foto: YouTube/Spotify) Markle het vertel oor die angswekkende oomblik toe die egpaar verneem het dat hul seun se babakamer aan die brand geslaan het terwyl hulle ŉ besoek aan ŉ informele nedersetting in Nyanga, Kaapstad, afgelê het. Klein Archie was skaars vier maande oud toe hy sy ouers na Suid-Afrika vergesel het en moes daarom saam met sy oppasser bly tydens dié spesifieke geleentheid. Die Sussex-gesin het luidens mediaberigte by die amptelike woning van die Britse Hoë Kommissaris gewoon gedurende hul tyd in Kaapstad, maar die hertogin het egter na dié kolossale herehuis as ŉ “wooneenheid” verwys. “Die oomblik toe ons geland het, moes ons hom by hierdie wooneenheid aflaai waarin hulle ons laat bly het. Ons moes dadelik na Nyanga gaan en daar was hierdie oomblik waar ek op ŉ boomstomp staan ​​en hierdie toespraak vir vroue en meisies lewer. Kort daarna klim ons in die motor en hulle sê vir ons daar het ŉ brand in Archie se babakamer by die wooneenheid uitgebreek,” het Markle aan Williams in die podsending vertel. Sy het verder gesê om na Suid-Afrika te kom was “die dapperste ding wat sy gedoen het”. Duisende twiets het onder die hutsmerk #VoetsekMeghan gevolg waarin Suid-Afrikaners die hertogin se opmerkings skerp gekritiseer het. Dear people of #SouthAfrica if that’s a “housing unit” in your country -please let me move to SA asap. I promise I won’t complain about the “housing unit”#VoetsekMeghan #VoetsekMeghanMarkle pic.twitter.com/vYYXCNmzf2 — Lilly inLondon (@HenrikVanger2) August 27, 2022 Een gebruiker het geskryf dat Markle “nie weer ŉ voet in Suid-Afrika moet sit nie”, terwyl ŉ ander skertsend gesê het dat hulle dadelik Suid-Afrika toe sal trek as ŉ herehuis hier as ŉ “wooneenheid” beskou word. Meghan en Harry by die amptelike woning van die Britse Hoë Kommissaris waar hulle gewoon het gedurende hul tyd in Kaapstad. (Foto: Twitter) Ander sosialemediagebruikers het die hertogin se opmerkings verdedig en benadruk dat enige ouer oor hul kind bekommerd sou wees as hulle in ŉ soortgelyke situasie was. Volgens die Daily Mail het koninklike bronne verder ook aan dié publikasie onthul dat hulle “geen herinnering” van ŉ brand het wat tydens die Britse koninklikes se toer plaasgevind het nie. Die bronne het egter beweer dat daar rook uit ŉ verwarmer gekom het, maar dat dit “ontkoppel en hanteer is”. Ondanks dié opspraakwekkende eerste episode het Markle die bekende podsendingaanbieder Joe Rogan onttroon as die toppresteerder op Spotify. Daar word beweer dat die stromingsreus die voormalige koninklikes $20 miljoen (ongeveer R340 miljoen) vir dié inhoud, wat twee jaar geneem het om die lig te sien, betaal het. Bronne: Daily Mail, Twitter.